Comença el Programa Aula Compartida (PAC) d’este curs amb nous continguts
05 d’octubre 2022

![](/media/zpkdpkmm/m-inici-curs-pac.jpg?width=779&height=437)

El Programa d'Aules Compartides (PAC) comença este curs amb nous continguts. El PAC forma part de l'estratègia municipal dirigida a alumnat vulnerable amb l'objectiu de prevenir i reduir l'absentisme escolar i l'abandó prematur, evitar el fracàs escolar, millorar l'atenció a la diversitat i la inclusió socioeducativa, reforçar les competències clau i aconseguir que este alumnat continue per itineraris formatius o d'inserció sociolaboral.

Este programa està impulsat per l'Ajuntament de Sagunt a través de la regidoria d'Educació, i es realitza de manera conjunta amb la Conselleria d'Educació, Cultura i Esport i els centres IES Camp de Morvedre i IES Jorge Juan.

Per a optimitzar la consecució dels objectius, este curs 2022/2023, s'han implementat canvis amb una nova estructura formativa del projecte, més innovadora, més alternativa, que se centra en les habilitats socials i d'aprenentatge integral de les persones. Este nou projecte s'ha programat a través de diversos mòduls de treball al llarg del curs.

El nou programa es compon de dos àrees diferenciades, la part obligatòria per a l'adquisició de competències i coneixements a l'aula, a través del professorat dels centres educatius, i per una altra, la part pràctica on es posaran en marxa diverses aules-taller i altres activitats diversificades en alguns departaments de l'Ajuntament de Sagunt i comptant amb la participació i implicació d'entitats i associacions col·laboratives de la localitat.

En total seran 32 alumnes dividits en dos subgrups de 16 alumnes. Un subgrup pertany a l'IES Camp de Morvedre i l'altre a l'IES Jorge Juan.

El regidor d'Educació, Jose Manuel Tarazona, ha manifestat: «**El PAC, que des del departament d'Educació gestionem conjuntament amb els instituts, és un projecte que està servint per a reduir l'absentisme i fracàs escolar. Per cinqué curs consecutiu ho posem en marxa, però enguany hem modificat la seua estructura i contingut, treballant per mòduls i tallers que han de convergir en la realització d'un audiovisual pels mateixos alumnes. D'aquesta manera, incrementem la motivació, la varietat de tasques d'aprenentatge, l'autoestima i habilitades socials i personals dels alumnes. Agrair als instituts i al departament d'Educació de l'Ajuntament per la seua implicació, tan necessària per a aconseguir una societat en igualtat d'oportunitats i millorar la inclusió social i educativa. Som Ciutat Educadora**».

Estos mòduls i tallers desenvolupats en entorns de suport segur, estan orientats cap al creixement personal i la potenciació de la capacitat creativa i competències artístiques dels i les alumnes, amb la finalitat que incrementen l'autoestima, el seu autoconcepte, aprenguen habilitats socials i personals, i siguen capaces de treballar en equip en un ambient col·laboratiu, estimular el seu aprenentatge conceptual en matèries teòriques o i donar-los ferramentes perquè amplien la seua visió sobre el seu futur formatiu i els seus referents laborals. En definitiva, introduir noves ferramentes educatives alternatives que ajuden a reduir l'absentisme i a formar en valors i en creixement personal.

Els diferents tallers i activitats són: taller de Grafiti, de Producció Musical, de Dramatització mitjançant les llums i ombres, taller d'Escalada, activitats de piscina i esports alternatius, de Producció Musical, de Planificació i Gestió del Temps, taller "Deslliga el teu potencial", de creació audiovisual i caracterització o d'Orientació i Formació Laboral (OFL), així com altres activitats i xarrades amb associacions.

Per desenvolupar este programa hi ha un equip docent integrat per personal dels instituts i de l'Ajuntament de Sagunt: professorat de l'IES Camp de Morvedre i de l'IES Jorge Juan i personal tècnic especialitzat en integració i educació social i psicopedagogia de l'Ajuntament de Sagunt.

*   [](http://www.facebook.com/sharer.php?u=https://aytosagunto.es/va/actualitat/comenca-el-programa-aula-compartida-pac-d-este-curs-amb-nous-continguts/ "Facebook")
*   [](http://twitter.com/share?url=https://aytosagunto.es/va/actualitat/comenca-el-programa-aula-compartida-pac-d-este-curs-amb-nous-continguts/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-el-programa-aula-compartida-pac-d-este-curs-amb-nous-continguts/ "Linked In")
*   [](mailto:?body=https://aytosagunto.es/va/actualitat/comenca-el-programa-aula-compartida-pac-d-este-curs-amb-nous-continguts/)